钦定古今图书集成/理学汇编/经籍典/第139卷 > 《汉韩婴诗外传三》 > 《抑六》
## 钦定古今图书集成/理学汇编/经籍典/第139卷 > 《汉韩婴诗外传三》 > 《抑六》

天下之辩有三至五胜，而辞置下。辩者，别殊类使不
相害，序异端使不相悖，输公通意，扬其所谓，使人预
知焉，不务相迷也。是以辩者不失所守，不胜者得其
所求，故辩可观也。夫繁文以相假，饰辞以相悖，数譬
以相移，外人之身，使不得反其意，则论便然后害生
也。夫不疏其指而弗知谓之隐；外意外身谓之讳；几
廉倚跌谓之移，指缘谬辞谓之苟，四者所不为也，故
理可同睹也。夫隐讳移苟，争言竞为而后息，不能无
害其为君子也，故君子不为也。《论语》曰：“君子于其言，
无所苟而已矣。”《诗》曰：“无易由言，无曰苟矣。”